CELEX: 62020TN0267
Language: mt
Date: 2020-05-05 00:00:00
Title: Kawża T-267/20: Rikors ippreżentat fil-5 ta’ Mejju 2020 – Arbuzov vs il-Kunsill

6.7.2020   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 222/31
            
         
      Rikors ippreżentat fil-5 ta’ Mejju 2020 – Arbuzov vs il-Kunsill
      (Kawża T-267/20)
      (2020/C 222/34)
      Lingwa tal-kawża: iċ-Ċek
      
         Partijiet
      
      
         Rikorrent: Sergej Arbuzov (Kiev, l-Ukraina) (rappreżentant: M. Mleziva, avukat)
      
         Konvenut: Il-Kunsill tal-Unjoni Ewropea
      
         Talbiet
      
      Ir-rikorrent jitlob li l-Qorti Ġenerali jogħġobha:
      
                  —
               
               
                  tannulla Deċiżjoni tal-Kunsill (PESK) 2020/373 tal-5 ta’ Marzu 2020 li temenda d-Deċiżjoni 2014/119/PESK dwar miżuri restrittivi diretti kontra ċerti persuni, entitajiet u korpi fid-dawl tas-sitwazzjoni fl-Ukrajna (1), u r-Regolament ta’ Implimentazzjoni tal-Kunsill (UE) 2020/370 tal-5 ta’ Marzu 2020 li jimplimenta r-Regolament (UE) Nru 208/2014 dwar miżuri restrittivi diretti kontra ċerti persuni, entitajiet u korpi fid-dawl tas-sitwazzjoni fl-Ukrajna (2), sa fejn dawn l-atti jikkonċernaw ir-rikorrent;
               
            
                  —
               
               
                  tikkundanna lill-Kunsill tal-Unjoni Ewropea li tbati l-ispejjeż tagħha stess kif ukoll dawk tar-rikorrent.
               
            
         Motivi u argumenti prinċipali
      
      Insostenn tar-rikors tiegħu, ir-rikorrent jinvoka tliet motivi.
      
                  1.
               
               
                  L-ewwel motiv ibbażat fuq ksur tad-dritt għal amministrazzjoni tajba
                  
                              —
                           
                           
                              Insostenn tar-rikors tiegħu, ir-rikorrent jargumenta b’mod partikolari li, meta adotta d-Deċiżjoni (PESK) 2019/354 tal-4 ta’ Marzu 2019 (3), il-Kunsill ma weriex id-diliġenza meħtieġa, peress li, qabel l-adozzjoni tad-deċiżjoni kkontestata, ma eżaminax id-dikjarazzjonijiet lanqas il-provi prodotti mir-rikorrent, li jimmilitaw favur tiegħu, u li huwa bbaża biss fuq il-preżentazzjoni qasira tal-Prokuratur Ġenerali tal-Ukraina u ma talab ebda informazzjoni supplementari dwar l-iżvolġiment tal-investigazzjoni fl-Ukraina.
                           
                        
            
                  2.
               
               
                  It-tieni motiv ibbażat fuq il-ksur tad-dritt tal-proprjetà tar-rikorrent
                  
                              —
                           
                           
                              F’dan ir-rigward, ir-rikorrent isostni li r-restrizzjonijiet li huma adottati kontrih huma sproporzjonati, inutli u jippreġudikaw il-garanziji internazzjonali dwar il-protezzjoni tad-dritt tal-proprjetà tar-rikorrent.
                           
                        
            
                  3.
               
               
                  It-tielet motiv ibbażat fuq il-ksur tad-drittijiet fundamentali tar-rikorrent li ngħataw lilu mill-Kunvenzjoni Ewropea għal Protezzjoni tad-Drittijiet tal-Bniedem u tal-Libertajiet Fundamentali
                  
                              —
                           
                           
                              F’dan ir-rigward, ir-rikorrent isostni li l-adozzjoni ta’ miżuri restrittivi kontrih ippreġudikaw id-dritt tiegħu għal proċess xieraq, għall-preżunzjoni ta’ innoċenza kif ukoll għall-protezzjoni tal-proprjetà privata.
                           
                        
            
         (1)  ĠU 2020, L 71, p. 10.
      
         (2)  ĠU 2020, L 71, p. 1.
      
         (3)  Deċiżjoni tal-Kunsill (PESK) 2019/354 tal-4 ta’ Marzu 2019 li temenda d-Deċiżjoni 2014/119/PESK dwar miżuri restrittivi diretti kontra ċerti persuni, entitajiet u korpi fid-dawl tas-sitwazzjoni fl-Ukrajna (ĠU 2019, L 64, p. 7; rettifika ĠU 2019, L 86, p. 118).